paragraph_text: Emigrirao je u Njemačku. Uskoro mu se pridružila i supruga. Oboje, premda intelektualci, radili su fizičke poslove. Božoj je radio u kalionici čelika, a supruga kao fizička radnica u trgovini tekstila. Listopada 1973. zaposlio se je u Osiguravajućem zavodu za novinstvo (Versorgungwerk der Presse), njemačkom poduzeću koje se bavilo životnim osiguranjima novinara, urednika i svih onih koji su radili u novinskim izdavačkim kućama. Radio je u tom poduzeću sve do smrti. Svake je godine, počevši od listopada 1978., u Frankfurtu na Međunarodnom sajmu knjiga na štandu CROATIA predstavljao, skupa sa suprugom, časopis “Republika Hrvatska” kao i sve izložene knjige pod imenom ”Hrvatska knjiga u slobodi”.